钦定古今图书集成/明伦汇编/闺媛典/第328卷 > 羽林郎 辛延年
## 钦定古今图书集成/明伦汇编/闺媛典/第328卷 > 羽林郎 辛延年

昔有霍家奴，姓冯名子都。依倚将军势，调笑酒家胡。
胡姬年十五，春日独当垆。长裾连理带，广袖合欢襦。
头上蓝田玉，耳后《大秦》珠。两鬟何窈窕，一世良所无。
“一鬟五百万，两鬟千万馀。不意金吾子，娉婷过我庐。”
银鞍何煜爚，翠盖空踟蹰。就我求清酒，丝绳提玉壶。
就我求珍肴，金盘鲙鲤鱼。贻我青铜镜，结我红罗裾。
“不惜红罗裂，何论轻贱躯。男儿爱后妇，女子重前夫。
人生有新故，贵贱不相逾。多谢金吾子，私爱徒区区。”